ДОКЛАД

от

СТЕФАН ДАНАИЛОВ

МИНИСТЪР НА КУЛТУРАТА

за

ИЗПЪЛНЕНИЕ НА ПОЛИТИКИТЕ И

ПРОГРАМИТЕ ЗА 2007 ГОДИНА

НА МИНИСТЕРСТВО НА КУЛТУРАТА

Отговорност на Министерство на културата е разработването и провеждането на националната политика в сектор „Култура”.
В тази връзка министерството работи по следните стратегически цели:
· Създаване условия за устойчивото културно развитие, духовното консолидиране и просперитет на нацията;
· Утвърждаване на българската национална идентичност, чрез последователна работа за изграждане образа на България като надежден партньор, с подчертан принос в укрепването и развитието на отношенията ни с Европейския съюз;
· Актуална международна дейност, насочена към популяризиране постиженията на българските творци и повишаване конкурентноспособността на българския културен продукт
Във връзка с провежданата реформа в бюджетната система, Министерство на културата структурира дейностите си в 12 програми, групирани в три политики с цел подобряване процеса на вземане на решения, както и по-ефективно изпълнение на приоритетите и целите на политиките от наша компетентност и отговорност в интерес на обществото.
Първа политика „Опазване на културно-историческото наследство и подпомагане създаването и разпространението на културни продукти и услуги ”

През 2007 година Министерството на културата продължи да изпълнява основните си ангажименти към обществото чрез реализиране на целите по опазване на културно-историческото наследство и неговото социализиране като важен елемент от културната политика; създаване на нов подход на управление за разширяване ролята на гражданския и бизнес сектора при вземане на решения относно развитието и финансирането на видовете културни институти; активно подпомагане създаването и разпространението на изкуство и на културни продукти и услуги.
Резултатът от изпълнението на тази политика се оценява чрез:
· активиране на вниманието на най-широки социални кръгове към ценностите на културното наследство и към проблемите на неговото опазване, представяне, популяризиране и използване;
· изтъкване значението на наследството не само като културно-историческо богатство, но и като ресурс за устойчиво икономическо и социално развитие и фактор за сближаване и по-добро взаимно разбиране между различни общности; 
· физическото и юридическо опазване на движимите и недвижими паметници на културата; 
· осъществяване на сътрудничество и обединение на усилията на публичните власти и доброволните организации в областта на опазването и разумното използване на наследството;
· Повишаване художественото ниво на творческата продукция;

· Повишаване интереса на потребителя и приобщаването му към културните ценности, както и подобряване на интелектуалното и естетическо равнище на нацията;

· Номиниране и високи оценки от международните форуми, фестивали и програми за представяне на български културен продукт в Европа и света.

За реализиране на политиката е осъществено следното:
Изпълнение на програма “Опазване на недвижимото културно-историческо наследство”
През 2007 г. успешно се осъществяват оперативните цели и приоритети по програмата. Основните направления по които се работи :

· Работа по проект за нов Закон за културното наследство;
· Поддържане на Националния регистър на паметниците на културата. Издирване, изучаване, оценка и поставяне в известност на обектите на недвижимото културно-историческо наследство –  прецизирани  и отложени на цифров носител са границите и охранителните зони на 6 от българските паметници, вписани в Листата на световното природно и културно наследство. Проведени са дейности по изучаване на културно-историческата стойност на 693 единични и групови недвижими паметници на културата. От тях по –големият брой обекти са включени в задачите за актуализации на списъците на паметниците на културата за гр. Самоков, Свищов, Асеновград, Поморие, Батак и др.;
· Поддържане на Национален документален архив с информационна система – НИПК поддържа Националния регистър за 39 205 недвижими паметници на културата; Етапното изпълнение през 2007год. включва попълване на електронен справочник на информацията за 4396 недвижими паметника на културата, като информационната система, изградена до сега обхваща 9200 обекта;

· Методическо подпомагане опазването на паметниците на културата – Оказана е методическа помощ на 9 общини за създаване и поддържане на местен архив и регистър на недвижимите паметници на културата; НИПК е изготвил над 435 документа;
· Опазване на паметници на културата, свързани с българската история и култура с национално и световно значение - Изработени са 115 документации, от които по-значими са за “Зографския манастир” в Атон, Светилището “Татул”, археологически комплекс “Перперикон”, тракийска могила при с. Александрово и др.;
· Европейска интеграция - Министерството  осъществява ползотворно сътрудничество с международни организации и структури, във връзка с опазването на културното наследство (ICOMOS, ICCROM, ICCOM, Съвет на Европа, Японска агенция за международно сътрудничество);
· Координация и контрол по проекти, финансирани по международни програми и от структурните фондове на ЕС – Подготвена е  Рамковата програма за участие на МК като преференциален бенефициент в усвояването на средства по Оперативна програма „Регионално развитие”, по Приоритетна ос 1:Устойчиво и интегрирано градско развитие, операция 1.1. „Социална инфраструктура” и Приоритетна ос 3: „Устойчиво развитие на туризма” Операция 3.1. „Подобряване на туристическите атракции и свързаната с тях инфраструктура”;
· Защита на обектите на недвижимото културно-историческо наследство, консервация, реставрация, експониране и социализация на недвижимите паметници на културата – в резултат на дейностите по актуализации на списъците на паметниците на културата са обявени нови 110 единични и групови паметника на културата, отписани са 83, от които 56 обявени и 27 декларирани паметници на културата. Определени или актуализирани са граници и режими за опазване на единични и групови паметници на културата, като за 71 броя са проведени междуведомствени комисии за определяне на граници и режими на опазване. По значими обекти са “Скалното светилище “Татул”, “Асеновата крепост и църквата “Св. Богородица Петричка”, “Римска крепост и пътна станция “Состра”, “Античен некропол на Анхиало”, архитектурно-историческия резерват Жеравна, Хълм-крепост ”Трапезица” В.Търново, Археологически резерват Плиска-Преслав, Мадарски конник, Четньова могила, с. Старосел, Църква” Свети 40 мъченици”;

· Контрол и съгласувателна дейност – Изготвени са 2368 становища относно допустими намеси по паметници на културата, по програми, задания, визи за проектиране, устройствени схеми и планове, консервационно-реставрационни работи по паметници на културата и други инвестиционни проекти, включително за ново строителство в границите и охранителните зони на паметници на културата, становища за въвеждане в експлоатация и специфични изисквания за опазване при отдаване на концесия;
Изпълнение на програма „Опазване на движимото културно-историческо наследство”
През 2007г Министерство на културата извърши следната работа по осъществяване на оперативните цели и приоритети на програмата:

· Методическо ръководство на националните, регионалните, общинските и частни музеи по опазване на движимите паметници на култура

· Работа по изготвяне на анализ за извършената пълна инвентаризация на музейните фондове ;
· Изготвени са 2 проекта за финансиране по Оперативна програма за регионално развитие, които предстои да стартират през 2008;

· Проведени са две срещи с директорите на регионални музеи и художествени галерии , на които са представени добри практики в музейната и галериската дейност;

· Стартира издаването на поредицата „Музеология 21”, в която намират място разработки по практическа музеология и са отпечатани първите две книжки от поредицата;

· Изготвяне на процедура за транспортиране и приемане на наследството на Теодор Димитров от Швейцария;
· Създадени са 4 общински музея и 1 галерия.

· Реставриране и консервиране на движими паметници на културатa -12 883 броя; посетители в музеи и галерии – 3 245 714. 
· Проведени:

· Европейски дни на наследството (28-30 септември, Странджа) на тема: “Културното наследство: бъдеще в многообразието” с главна цел повишаване на интереса, чувствителността и осведомеността на широката публика, и особено на децата и младежите към културното наследство – българско и европейско;
· Международен ден на музеите (18 май), съпътстван с европейската инициатива “Нощ на музеите”. Тенденцията е превръщането на музеите в привлекателни центрове с отворени врати за посетители и с атрактивни културни инициативи за младите хора;
· Национална изложба „Съкровищата на Средновековна България”, РИМ Варна, Национална изложба „Българската археология 2007”, Националния археологически институт и музей при БАН, Международно бианале на графиката, Варна; Международно бианале на хумора в изкуството, Габрово; Международни и юбилейни изложби в НХГ и НГЧИ-15; Международен форум ”Август в изкуството”, Варна; Международен симпозиум по склуптура, София.
· Национални чествания, юбилеи и конференции: 
· Национално честване “100 години от рождението на Емилиян Станев”;
· Национално честване “130 години от рождението на Елин Пелин”, с. Байлово;
· 180 години от рождението на Петко Р. Славейков”;
· 70 години от създаването на Музей „В. Левски”, Карлово;
· 50 години от създаването на Национален политехнически музей, София;
· 20 години от създаването на Национален музей „Земята и хората”, София.
· Контрол на дейностите по опазване движимите паметници на културата –  извършени са 10 проверки в музеи и галерии в страната, някои от които съвместно с органите на Прокуратурата.
· Създаване и въвеждане на Единен софтуер за управление на музейните фондове –  изготвяне на техническо задание за обявяване на тръжна процедура за изработване на софтуера.
· Подкрепа за опазване движимите паметници на културата – проведени са 5 сесии за финансиране на проекти в областта на музейното и галерийното дело и изобразителните изкуства. 

· Създаване и поддържане на Единен електронен регистър на музеите и галериите в Република България – изработени са показателите за неговото изграждане.

Изпълнение на програма „Национален фонд Култура”
През 2007 година Национален Фонд “Култура” продължи развитието си в подкрепа на българската култура и оказване на стимулиращо влияние върху националната културна политика, чрез прилагане на основните си инструменти - ясна грантова политика за финансиране на творчески проекти и добре обосновани стратегически дейности.

 Проведени са 8 конкурса за отпускане на субсидии в рамките на следните програми:
· Програма „Мобилност” – програмата подкрепя пътувания на български творци на международни културни форуми в чужбина и посещения на чуждестранни мениджъри и програматори в областта на културата в България. Конкурсът е проведен в редовните 3 сесии за годината, всяка от които обхваща период от 4 месеца за реализиране на проектите. В рамките на трите сесии са постъпили 177 проекта - от които подкрепени 138 на обща стойност 97 309 лева в областта на театър, музика, танц, кино, изобразителни изкуства, културно наследство, фолклор,архитектура, литература, креативни терапии, културни политики и културно предприемачество, изкуствознание. По тази програма български артисти, изследователи и мениджъри са взели участие в културни форуми в повече от 30 държави.

· Програма „Критическа литература” – конкурсът е обявен месец май с цел подкрепа издаването на критическа литература, на периодични издания за изкуство и култура и поддържане на рубрики за оперативна критика в седмичниците за култура и в електронни издания. От постъпилите 60 проекта, подкрепени 44 проекта на стойност 73 600 лева. От тях - 30 за издаване на сборници и монографии, 6 за подкрепа на рубрики и 8 за подпомагане на издаването на списания в областта на изкуствата и културата.
· Програма „Дебюти”
 Месец юли е обявен конкурс за обучение в разработването на дебютни проекти и подкрепа за реализирането им в областта на съвременните изкуства и култура, който се реализира в сътрудничество с Фондация „Култ.бг”. Бюджетът за подкрепа на проекти през 2007 година е 55 000 лева. Първия етап на конкурса включва 73 предпроектни предложения, от които 31 кандидати са допуснати до втори кръг. От допуснатите до втори етап са одобрени 19 проекта на обща стойност 50 000 лева. 

· Програма „Стипендии”

В конкурса вземат участие 44 ученика от 12 училища по изкуствата към Министерство на културата. За получаване на стипендия са одобрени 30 кандидата, с размер на стипендията от 100 лева за период от десет месеца.

· Програма „Специализации”

Конкурсът има за цел да подкрепи професионалната квалификация на млади български творци и да даде възможност на кандидатите за осъществяване на пряк контакт с утвърдени чужди институции, творци и опит в областта на изкуството. Двама кандидати получават субсидия в размер на 7 200 лева, за специализацията в Кралската Академия за музика в Лондон и Университета за приложни изкуства във Виена.
· Програма „Преводи”

Месец май е обявен конкурс за превод на българска художествена литература, участват 11 кандидата, от които одобрени - 9 с размер на субсидията от 22 960 лева за преводи на словашки, сръбски, френски, английски, немски, унгарски, македонски и руски.
· Програма”Автентичен фолклор”

Тема на сесията през 2007 е: „Автентичен фолклор: младите хора и културното многообразие” с акцент прякото включване на деца и младежи в дейностите по издирване, съхраняване и популяризиране на живи традиционни фолклорни форми, които са на път да изчезнат - ритуали; празници; вярвания; разказване - приказки, митове, легенди, предания; песни и танци, форми на бита и др. и осигуряването на  възможност за младите хора, да общуват помежду си чрез устойчивите форми на културното многообразие. От кандидатствалите 129 проекта са подкрепени 16 (11 читалища, 4 детски комплекси и градини) на стойност 36 190 лева. 
· Програма „Целева субсидия”
През 2007 година приоритет в програмата е подкрепата за проекти свързани с:

· организирането и реализирането на национално значими събития в областта на изкуствата и културата;

· провеждането на изследвания, анализи и проучвания в подкрепа на националната културна политика и изработването на стратегии за развитие на културата;

· разработване и осъществяване на програми и стратегии за въвеждане и представяне на Фонда в публичното пространство. 

По тази програма са подкрепени 18 проекта на обща стойност 73 000 лева.
Предоставяне на информационна и експертна подкрепа на:

· Местните и регионални власти и техните социални партньори за разработване на културни стратегии

· По програма „Регионална политика за валоризация и ефективно използване на културно-историческото наследство” - участие в партньорски проект – „Модели на регионални стратегии – културно наследство и устойчиво развитие” чрез подпомагане на Фонда за финансиране на проекти за изготвяне на модели и стратегии за превръщането на културното наследство във фактор за устойчиво развитие на регионите. Финансирането през 2007г. на проекта е 300 000 лв.

· Във връзка с осигуряване на експертна подкрепа за столична община е разработена „Рамка за съставяне на културна стратегия на община София”. Анализът е предоставен на експертите на столична община и има за цел да послужи като основа при разработването на културната стратегия на столицата. 
· Информационна и експертна подкрепа за развитие на културния сектор
· Издаден е втори брой на Информационен бюлетин “Култура” включващ материали, свързани с темите за приноса на културния сектор към икономиката, състояние на статистическите данни за култура в България, социалното въздействие на изкуството, художествен пазар, финансиране на културата и културно-историческо наследство;

· Създаден е уеб-сайт на НФК – www.ncf.bg  с над 3000 посещения;

· В рамките на програмата „Форум процес” са организирани 2 специализирани обучения за националните институции в София /Френски институт / и в Пловдив за местните власти и културните институции на тема: “Кохезиона политика на ЕС: политика на солидарност в служба на познанието, иновацията, заетостта и устойчивото развитие”.
· Подкрепа развиване на съществуващи и създаване на нови партньорства
· Участие на НФК в срещата на европейските членове на IFACCA (Международна федерация на съветите по изкуства и агенциите по култура), 2-3 ноември 2007, Атина, Гърция;

· Участие на НФК в Международния форум Равело ЛАБ;

· Иницииране на международно партньорство с град Лонго, Франция;

· Опосредстване на преки регионални партньорства на европейско ниво с АРТКА / Ресурсен културен център на област Алзас – Лотарингия / Франция / на тема “Регионално културно и европейско развитие”.

Изпълнението на програма „Филмово изкуство”

Главната цел – филмовото творчество да осигурява жанрово и тематично разнообразие и да се посреща с интерес от масовата публика, е изпълнена, показателен е броя на зрителите - 38 785.  Постигнати са добри резултати от разпространението на български филми, което е особено важно за устойчивия интерес на публиката. 

· Направените изменения през 2007 г. в Закона за филмовата индустрия имат за цел подобряване механизмите на селекция на стойностните филмови проекти и възможностите за дебют на млади автори. Селекцията на филмови проекти акцентира на активно участие на млади автори творци във филмовия процес. През 2007 г. са започнали реализацията си пет дебютни филма, които ще бъдат завършени през 2008г. Създадените през 2007 г. нови филми са 17 при планирани 30 заглавия. Разликата се дължи на забавени производствени срокове на 13 документални и анимационни филми, които ще бъдат завършени през 1-во полугодие на 2008 г.
· През годината са реализирани три значими международни прояви – представянето на България със собствен щанд и два филма: “Проблемът с комарите” и “Лошият заек” в официалните програми на МКФ в Кан, представяне на МКФ в Карлови Вари и Котбус с игралните филми “А днес накъде?”, “Пазачът на мъртвите” и “Разследване” – удостоен с голямата награда на МКФ-Котбус. Български проекти са представяни успешно на международните пазари на проекти на фестивалите в Кан, Сарево, Солун и Амстердам. В резултат през 2008 г. два български игрални филма ще бъдат реализирани като копродукция с Германия. Български творци и продуценти имаха над 50 участия в различни международни филмови фестивали: Кан, Пусан (Корея), Палм Спрингс, Локарно, Карлови Вари, Сараево, Солун, Калкута и др. градове в Индия. Дебютният филм “Валсове и танга в село Бела вода” е селекциониран в конкурсите на МКФ Локарно, Женева и Котбус. Най-високата международна оценка през годината е за българското документалното кино. Филмът “Проблемът с комарите” на младия режисьор Андрей Паунов е селекциониран на два от водещите пет световни фестивала категория “А” – Кан и Торонто, на най-големия азиатски фестивал в Пусан, и много други между които Лондон, Рейкявик, Варшава, Солун. “Развод по албански” на режисьорката Адела Пеева е номиниран за Наградата на Европейската филмова академия за най-добър документален филм на 2007 – Prix ARTE и селекциониран от фестивалите IDFA – Амстердам (категория “А”), Хелзинки, Триест, Бомбай и др. 
Филмите “Бунтът на L.” и “Пазачът на мъртвите” са показани на 5 търговски прожекции в Мадрид, Лондон и Берлин по програмата Европейска филмова промоция при пълни зали и голям интерес на публиката. 

Изпълнение на програма „Театрално изкуство”

Програмата  се изпълнява в съответствие с реализирането на основните цели:

· Увеличаване на маркетинговата активност при разпространението на театралния продукт;
· Разширяване на аудиториите;
· Акцентиране върху увеличаване на разпространението на вече готовия театрален продукт; 
· Активиране на посланията към младежката и детска аудитория; 
· Усъвършенстване на театралния мениджмънт по посока на по-ясно пазарно поведение и по-ефективна разпространителска театрална мрежа; партньорски проекти и координация с местните власти.

Българските държавни театри работеха интензивно през 2007 г. Анализът на репертоарната политика показва, че се търси тематично и жанрово разнообразие, за да могат сценичните послания да заинтригуват все по-голям брой зрители. Всъщност цялостната политика в театъра е насочена към разширяване на зрителската аудитория и промяна на нейния демографски профил в посока на подмладяването й. Наред с финансираните по проекти около 30 театрални събития, насочени пряко към децата и младежите, самите театрални формации със собствени средства реализират постановки за младежката аудитория. Подчертано внимание се отдели на оптимизацията на постановъчните средства, за да могат спектаклите да са по-мобилни, да не се „капсулират” само на основните сцени, а да се разпространяват и в по-малки населени места. Осъществени са образователни спектакли, дебютни проекти на млади режисьори в съвместни програми с учебни заведения по изкуствата (НАТФИЗ „Кр. Сарафов”, НБУ и др.).И през 2007 година българската драматургия – класическа и съвременна – е особена грижа на театралните формации.
Наблюдава се тенденция на повишаване на зрителския интерес към фестивалите, особено на Международните театрални фестивали „Варненско лято” и „Сцена на кръстопът” в Пловдив. 

Държавните театри все повече се ориентират към едно пазарно поведение, адресирано най-вече към осигуряване на широк достъп до театралните спектакли. Спектаклите, изиграни на български сцени са 7 728, посетени от 1 024 879 граждани.
· Подпомагане на творчески проекти за нови спектакли:
 финансирани 23 проекта на стойност 81 300 лв.

· Подпомагане на фестивали:    
· пряко от бюджета – 7 фестивала със сума общо 205 хил. лв.
· чрез конкурсни сесии: 9 фестивала със сума общо 57 500 лв.

· Подпомагане на театрални организации за разпространение на театрална продукция:

 33 проекта на стойност 74 хил. лв.

 Целеви програми за подкрепа на международна дейност, издателска дейност и др. гъвкави програми:

· 14 проекта на стойност 54 850 хил. лв.

· 5 проекта на стойност 30 хил. лв.

Подобряване на материално-техническата база на държавните театрални институти – изготвени са 3 проекта за участие в Оперативна програма „Регионално развитие” и е извършен основен ремонт на : ДТ Варна-299 992 лв.; ДТ Пловдив-1 227 009 лв.;РДТ Смолян-856 684 лв.; НТ”Ив.Вазов”-91 808 лв.; ДКТ Шумен-53 847 лв.; Сатиричен театър-757 595 лв.; НДТ”Сълза и смях”- 300 000 лв.; ДКТ Габрово-45 000 лв.

Изпълнение на програма „Музикално и танцово изкуство”
Осъществени са оперативните цели и приоритети за подпомагане развитието на музикалното и танцово изкуство в страната. Подчертано внимание се отдели на:

· Задоволяване на художествените потребности на публиките чрез представяне на високо професионално равнище на художествено творческата дейност в широк жанров диапазон и многообразие на форми/ концертни програми, спектакли-опера, оперета, мюзикъл, балет, драма, фолклорни концерти и спектакли /;

· Представяне на стойностни образци от българското и световно културно наследство от различни епохи и стилове, както и на творби от съвременни автори;

· Дейността на 18-те държавни културни институти в областта на музикалното и танцово изкуство протича в условията на голямо многообразие и сериозна конкуренция с развлекателния бизнес и продуктите на музикалната културна индустрия. Полагат се сериозни усилия за съхраняване на устойчивия интерес към достиженията на българското музикално и сценично изкуство. Наблюдава се тенденция на повишаване интереса на публиката към българското музикално и танцово изкуство – осъществени са 231 турнета в страната и са изпълнени 279 български произведения.
Позитивно е въздействието от дейността на държавните музикални институти за задоволяване на все по-широк спектър от културни и художествени потребности на аудиторията – 145 гостувания на чужди артисти и изпълнители;

· Подпомагане реализацията на концертни и спектаклови изяви в областта на музикалното и танцово изкуство
· Финансова подкрепа за подготовка и осъществяване на концертни програми от държавни културни институти и организации – реализирани 616 програми;
· Финансова подкрепа за подготовка и осъществяване на спектаклови изяви в областта на музикално-сценичното изкуство /опера, оперета, балета, мюзикъл/, от държавни културни институти и организации – реализирани 609 спектакъла;

· Финансова подкрепа за драматични спектакли, други форми на музикално-танцовото изкуство, лектории, конференции, майсторски класове – 113.

· Подпомагане на творчески проекти и целеви програми – 182 проекта;
· Подпомагане реализацията на юбилеи, чествания и др. значими събития в областта на музикалното и танцово изкуство – 83 представления;

· Подпомагане реализацията на програми в областта на музикалното и танцово изкуство за изпълнение на български произведения – 279 програми;
· Подпомагане създаването, издаването, разпространението и популяризирането на музикални и танцови творби - нотна литература, книги, печатни издания, звуко- и аудио носители, интернет-страници и др. 
· Финансова подкрепа за създаване на нови български музикални и танцови творби, както и на изследователски и научни трудове и научни конференции в областта на музикалното и танцово изкуство 
· Подпомагане творчески програми и изяви с детска и младежка насоченост – 161  спектакли
· Подобряване на материално-техническата база на държавните музикални институти – изготвени са 2 проекта за участие в Оперативна програма „Регионално развитие” и е извършен основен ремонт на : Софийска опера и балет- 3 490 507 лв.; Музикален център” Борис Христов”- 45 000лв.
Изпълнение на програма „Гарантиране защитата на интелектуалната собственост”
Реализира се основната цел на програмата, свързана с изпълнението на критериите на страната като пълноправен член в ЕС в областта на закрилата на интелектуалната собственост и дейностите, свързани с осъществяване на реално и активно правоприлагане. 

Основно се работи по:
· Осъществяване на административен контрол и защита на авторското право
· Изменението и допълнението на Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права /ЗАРПТОДМДНСОАПСП/ от октомври 2007 е насочено главно към прецизиране и подобряване на съществуващата правна регламентация и прилагането на административен контрол върху всяко внасяне или изнасяне на носители, съдържащи звуко- записи или записи на аудио-визуални произведения.

· Поддържане на регистри по Закона за авторското право и сродните му права и Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права
· Издадени удостоверения във връзка с прилагането на административните режими от Министерство на културата, съгласно ЗАРПТОДМДНСОАПСП:

- за извършване на сделки за възлагане на производство на матрици и оптични дискове със запис и на сделки, с които се възлага възпроизвеждане на обекти на авторското право и сродните му права върху оптични дискове и други носители без запис – 4 113 бр.;
- за извършване на сделки, с които се придобиват права за възпроизвеждане и/или разпространение на звукозаписи или записи на аудиовизуални произведения – 1145 бр.;
- за извършване на всяко внасяне или изнасяне на оптични дискове и други носители, съдържащи обекти на авторското право и сродните му права - 1251 бр.

· Издадени заповеди във връзка с обезсилване на удостоверения по Глава II от ЗАРПТОДМДНСОАПСП – 3 бр. 

· За изминалата 2007 г. във връзка с функциите на ДАПСП са:

- извършени общо 263 проверки по ЗАПСП, чл.172а от НК и ЗАРПТОДМДНСОАПСП;

- съставени са 123 бр. АУАН за установени нарушения по ЗАПСП и ЗАРПТОДМДНСОАПСП;

- издадени са 51бр. НП, с които са санкционирани нарушителите, иззети носители – 529 бр. нелегитимни носители;

- изготвени са 141 бр. експертни заключения в областта на авторското право и сродните му права;
- обработени са 55 233 бр. носители; 290 бр. – компютърни системи; 11 бр. – сървъра; 7 бр. – компютърни системи; 24 бр. конзоли Sony Play Station; 2 бр. хард диска; 4 бр. преносими хард диска; 8 бр. флаш памети.

- проведени три значими операции на Национална служба „Полиция” съвместно със служители на специализираната дирекция на МК, в резултат на които е разкрита и прекратена дейността на нелегално студио за тиражиране и отдаване под наем на DVD с филми и са иззети общо над 6400 DVD.

· Извършени са 21 проверки на заводи за производство на пълни оптични дискове в рамките на Междуведомствената комисия по Закона за оптичните дискове и са съставени актове за административни нарушения.

· От всички влезли в сила наказателни постановления за нарушения на ЗАПСП в бюджета на министерството за 2007 г. са постъпили 8 822.63 лв. 

· За дейността по упражняване на авторските права по силата на чл. 33 от ЗАПСП са сключени 9 договора за отстъпване на права за издаване на литературни произведения, 3 за поставяне на театрални пиеси и сценарии на филми, от които във Фонд „Култура” за 2007 г. са постъпили 10 393 лв. 

· По регистрацията на наименованията на артистични групи по чл. 83 от ЗАПСП са издадени 31 заповеди за регистрация на наименования на артистични групи и са вписани в съответния регистър.

· В регистъра на организациите за колективно управление на авторски и сродни права по чл. 40 от закона са вписани 2 регистрации на организации.

· Съвета за защита на интелектуалната собственост е провел 6 заседания, подобрено е нивото на неговата работа и той се утвърждава като основна държавна структура, пред която се поставят проблемите и се вземат решения в областта на интелектуалната собственост.

· За повишаване на информираността на обществото за спазването на правата върху интелектуалната собственост са реализирани проекти по линия на Комуникационната стратегия: Кръгла маса на тема “Интелектуалната собственост и медии – динамика на промените след приемането на България в ЕС. Закон за авторското право и сродните му права”; Фотоконкурс на тема “Правата на интелектуалната собственост”, които са включени в рамките на Фестивала на медийни продукти за българската евроинтеграция “Българската Европа” – Русе и проект “Интелектуалната собственост – елемент от културата на младите”. 

· Взаимодействие с Европейската Комисия и Съвета на Европа и Световната организация за интелектуална собственост:

·  Ежемесечно се предоставят на ЕК сведения за предприетите мерки от всички ведомства в областта на интелектуалната собственост;  

·  Участие на представител на Министерството в 5-те заседания на Работната група по интелектуална собственост към Съвета на Европа

·  През октомври 2007 г. Министерство на културата, организира в София съвместно със Световната организация за интелектуална собственост - WIPO и Международната конфедерация на авторските дружества - CISAC Национална конференция на тема „ Авторското право и сродните му права и колективното управление на правата”, с участие на ИФРРО и специалисти по авторско право от страните-членки.  

Изпълнение на програма „Подпомагане развитието на българската култура и изкуства, на българския книжен сектор, библиотеки и читалища“
Основни приоритети:

· Създаване на условия за развитие и утвърждаване на библиотеките като съвременни центрове, осигуряващи ефективно библиотечно-информационно обслужване на широк кръг потребители;

· Подпомагането на читалищата за утвърждаването им като значими културно-просветни организации, които извършват и държавни културни дейности;

· Създаване на предпоставки за успешна интеграция на културата на малцинствените общности;

· Документиране, запазване и популяризиране на традиционната българска култура и фолклор;
· Подпомагане и насърчаване проявите на любителското творчество.
Главни направления за реализиране на приоритетите :
· Подпомагане дейността на читалищата

· Подобряване нормативната уредба за читалищата и надзор върху прилагането на Закона за народните читалища.

· Водене и подържане на регистър на народните читалища.

· Създаване и поддържане на информационен сайт за читалищата.

· Подпомагане финансовото, кадровото, материално-техническото осигуряване и модернизация на читалищата.

· Пряко наблюдение и координация на дейността на 28-те Регионални експертно-консултантски и информационни центрове „Читалища” .

· Активизиране на четенето и информираността на гражданите чрез обогатяване на библиотечните фондове и технологично обновяване на библиотеките

· Попълване на библиотечните колекции с книги и нови носители на информация чрез реализиране на програма „Българските библиотеки -съвременни центрове за четене и информираност „. Финансово подпомогнати в двете конкурсни сесии 1 314 проекта на обща стойност 2 млн. лв.

· Подпомагане внедряването на новите информационни технологии и изграждане на локални мрежи. Осигуряване на 1 млн.лв. за Националната и регионалните библиотеки за:

- Закупуване на сървър и подмяна на остарялата компютърна техника със съответния софтуер, с цел осигуряване на нови мощности;
- Изграждане на информационни центрове с нови работни станции, включително и за използване от гражданите за получаване на информация на национално равнище и за връзка с глобалните информационни мрежи;
- Осигуряване на съвременна техника за прехвърляне на уникални колекции на електронни носители, в това число и за дигитализиране на фондовете;
- Осигуряване на копирна и размножителна техника за подобряване и разширяване на вида библиотечни услуги.

· Утвърждаване на добри практики за партньорство между библиотеките и обогатяване на библиотечните услуги. Прилагане на специфични форми за осигуряване на равни възможности на хората с увреждания при ползване на библиотечната информация.  

· Реализиране на проекти в областта на книгоиздаването, книгоразпространението и библиотечното дело. Обобщаване и критически анализ на връзката „книгоиздател-книгоразпространител-читател”, с оглед разширяване възможностите за достъп до съвременната издателска продукция.    

· Разширяване географията на представяне на българската книга на европейски и световни форуми. 

· Иницииране на нови форми за прилагане на най-добрите образци на националната литература.      

· Подпомагане творчески проекти и изяви на регионално и местно равнище

· Фестивали, конкурси, чествания, прегледи, събори, програми -56;

· Любителско творчество – 61;

· Допълваща субсидия за ремонт, нови книги, периодика, компютърна техника за читалища и библиотеки - 1967;

· Съфинансиране на регионални културни прояви  - 83.
· Съхранение и популяризиране на традиционната българска култура и фолклор /нематериалното културно наследство/ 

· Организиране на действаща система „Живи човешки съкровища” на базата на културните феномени от фолклорното ни наследство;
· Предприемане на конкретни действия на национално и регионално ниво във връзка с Конвенцията на ЮНЕСКО за нематериалното културно наследство.

· Културна интеграция 

Подпомагане съхраняването, развитието и популяризирането на културата на малцинствените общности чрез: 
· Провеждане на национални и регионални фолклорни фестивали на основните етноси в България - Национален фестивал на етносите в България “България за всички” – Варна; Национален фестивал на етносите “Несебър 2007”; Национален фестивал с международно участие за ромска музика и танц – Стара Загора; Национален фестивал “Песни и танци за етническа толерантност” – Видин; Регионален фолклорен фестивал “Кърджали – столица на толерантността”- Кърджали; Четвърти детски ромски фестивал “Отворено сърце” – Велико Търново;
· Организиране на творчески срещи и конференции с участието на творци, представители на етническите общности в нашата страна - Международна научна конференция “Национално. Балканско. Европейско – конвергентност и дивергентност” – Калугерово; Научно-теоретична конференция “Интеграция на ромите в българското общество” – София; Участие в национална конференция “Равни възможности в държавната администрация за хора с увреждания, представители на малцинства и уязвими групи” – София;

· Подкрепа на честване на традиционни празници на малцинствените общности; организиране на изложби, представяне на книги - Обща изложба “Толерантност и изкуство” с участието на художници от различни етноси; Фотоизложба “Фокус върху живота на ромите” по повод 8-ми април -Международен ден на ромите; Изложба на детски рисунки на деца от различни етнически общности по повод Деня на толерантността; Представяне на книгите “Десегрегация на ромските училища” от авторски колектив начело с Христо Кючуков и Хамали на илюзии” от Георги Парушев;

· Организиране на семинари по проблемите на културната интеграция - 6
· Подкрепа на творческите изяви на състави и индивидуални изпълнители от малцинствените общности в международни културни прояви.

През 2007г. Министерство на културата е изразходвало за Първа политика и осемте програми 85 630.2 лв.
Втора политика „Популяризиране на културата”

Основните ангажименти към обществото, които Министерство на културата изпълнява чрез тази политика са: 

· Изграждане и утвърждаване на положителен имидж на страната, на българската нация и култура в чужбина;

· Създаване на условия за разширяване достъпа на българската общественост до съвременните прояви и достижения от българската и чуждестранната култура;

· Динамизиране пазара на изкуствата;

· Разширяване сътрудничеството със страните-членки на ЕС с цел по-свободно движение на културни ценности и културни продукти.
 За изпълнение на политиката е осъществено:

Изпълнение на програма „Международно културно сътрудничество”

Членството на страната в ЕС създаде благоприятни условия за изпълнение на заложените в програмата цели за популяризиране и принос на българската култура в развитието на европейското културно пространство.

Основните направления, по които се работи:

· Разширяване евроинтеграцията в областта на културата. Съгласно Постановление № 85 на МС от 17.04.2007 за организация и координация по въпросите на Европейския съюз Министерство на културата ръководи РГ 18: Политика в областта на културата и аудиовизията, закрилата на интелектуалната и индустриална собственост. 
· Приоритети в областта на солидарността: подготовка за европейската година на междукултурния диалог – 2008 г. МК има водеща роля на координатор на българското участие в реализацията на инициативата на ЕК. Успешно приключи през 2007 г. процедурата за набиране на идеи и предложения за реализацията на българския модул на участие.
· Утвърждаване на новата визия за културата. Министерството работи за успешно реализиране на заложените инициативи от Германското председателство и очертаните приоритети от Португалското председателство на подкрепата за инициативата на Европейската комисия за обявяване на 2009 г. за Европейска година на креативността, иновациите и образованието.
· Правоприлагане и политики, свързани с Конвенцията на ЮНЕСКО за опазване и насърчаване на многообразието от формите на културно изразяване. Конвенцията е ратифицирана успешно от България и всички страни-членки, както и колективно от ЕС. Влиза в сила на 18 март 2007 г. Подготвят се мерки и действия за реализация на ангажиментите, свързани с тази Конвенция. 
· Активно участие в програмите от ново поколение „Култура 2007-2013”, „Медия 2007-2013” и „Европа на гражданите” за периода 2007-2013 г. Финансовите средства по „Култура 2007-2013” са в размер на 400 млн. евро, а на „Медия 2007-2013” в размер на 755 млн. евро. Извършва се подготовка за кандидатстване по тези  програми.
· Опитът ни в усвояването на средства по програма „Култура 2000” допринесе за една добра работа и в рамките на програма „Култура 2007”. 
· Осъвременяване на регулаторната рамка в аудиовизуалния сектор. България участва активно в дискусията по промените на Директива 89/552/ЕЕС (Телевизия без граници). На Съвета на ЕС в областта образование, младеж и култура, на 24 май 2007 г., е подкрепено политическо споразумение относно промените в Директива 89552/ЕЕС „Телевизия без граници” .
· Укрепване на взаимодействието между водещите международни институции ЕК, СЕ, ЮНЕСКО. През изминалия период МК има водеща роля за утвърждаване синергията между трите световни културни институции по отношение на тяхната регионална политика. 
– Съвет на Европа. Участие в редовните заседания на Управителните комитети за култура и за културно наследство; представителят на Министерството е избран на поста Заместник председател на Управителния комитет за култура на Съвета на Европа; участие във Венецианския панаир за реставрация и консервация на културно наследство в общ щанд на СЕ и с отделен национален щанд. 
Регионална програма на СЕ за природно и културно наследство на страните от ЮИЕ. Направени са сериозни стъпки за развитието на компонент С от Програмата – постигане на адекватна готовност на местно ниво за създаването на проекти по реставрацията, консервацията и социализирането на определените в рамките на Регионалната програма 15 силно застрашени паметника на културното наследство в България. За целта е определен пилотен проект с участието на три общини – Малко Търново, Средец и Царево по реализацията на компонент С от Програмата. 
Културни коридори. През м. февруари 2007 г. се проведе международен Симпозиум „Културни коридори в ЮИЕ, предизвикателства пред повишаване на капацитета”. Форумът бе организиран от Национално движение „Българско наследство” в сътрудничество с ЮНЕСКО, Европейски център за висше образование и Съвета на Европа, с подкрепата на МК, МОН, НК за ЮНЕСКО на България. 
 Съвет на министрите на културата от ЮИЕ. Прието е Обръщение от министрите на културата към последващия Форум на държавните глави в Букурещ 2007 г. Очертани са възможностите за сътрудничество между формата министрите на културата от ЮИЕ и страните –участнички в проекта Киевска инициатива на Съвета на Европа, насочена към страните от Кавказ. Като страна, член на ЕС и водещ фактор в дейностите по практическата реализация на концепцията „Културни коридори” България може да бъде страна – медиатор на добри европейски практики по отношение на страните от Киевската инициатива.

– ЮНЕСКО. Министерство на културата дава своя принос за възстановяване на позициите на България в ЮНЕСКО. Съществени са реализираните задачи, свързани с прилагането на Конвенцията в защита на многообразието на културните изразни средства, подготовката на нови апликации за включване в Листата на ЮНЕСКО за световни паметници на културата и активно участие на България във формата на взаимодействие по прилагането на Конвенцията за нематериалното културно наследство.
· Задълбочаване на политиките за партньорство между представителите на държавните културни институции и власти с гражданския сектор.  Министерството участва в проведения в Лисабон през м. септември 2007 г. Културен форум за Европа, в рамките на Португалското председателство на ЕС.
· Черноморско икономическо сътрудничество През юли 2007 г. в Сунион, Гърция се проведе първата среща на министрите на културата от Черноморския регион и е възложено на експертна група да разработи общ план за действие. 
· Двустранно сътрудничество

· През изтеклия период са организирани многобройни прояви в рамките на двустранното културно сътрудничество. Специален акцент е поставен върху отбелязването на присъединяването на Република България към ЕС. Под мотото „Младежта на България поздравява Европа” младите таланти на страната ни се представиха във всички столици на страните-членки на ЕС. Успешно е и участието на МК в Работните програми в изпълнение на Комуникационната стратегия за присъединяване на РБ към ЕС. 
· В традиционно добър дух се развива сътрудничеството с Русия. По повод 130-годишнината от Руско-турската освободителна война бе постигнато съгласие между двете страни 2008 г. да бъде Година на Русия в България, а 2009 г. – Година на България в Русия.

· Положително развитие имат и отношенията ни със страните извън Европа. В резултат на успешно проведени преговори в последните две години, на 31 юли 2007 г. са подписани и разменени ноти между правителствата на България и Япония за изграждане на Музеен център на тракийското изкуство в Източните Родопи, непосредствено до Тракийската гробница в с. Александрово, област Хасково. Активизиран е двустранният диалог със страни от Северна Африка и Азия.

Изпълнение на програма „Популяризиране на културни продукти и ценности”

Основните направления, по които се работи са:

·  Мрежата от Български културни институти в чужбина – Утвърди се нова Концепция за българските културни институти в чужбина. Подобрена е значително материалната база на институтите, оптимизирани са техните екипи;
· Организиране на представителни изяви на българската култура в чужбина – Изложба на тракийските съкровища в Античния музей в град Базел, Швейцария – март-юли 2007 г., открита от Президента Първанов; Изложба „Галерия образи в защита на интелектуалната собственост”, представена в Брюксел и БКИ: Берлин, Прага, Виена, Будапеща, Братислава, Варшава; Документална изложба „Княз Александър фон Батенберг – 150 години от рождението му”, представена в град Батенберг, Германия; Изложба „Съвременна българска графика”, Бад Щебен, Германия. В рамките на дните на България в Баден, Австрия, участие на камерен ансамбъл „Софийски солисти”, фолклорна формация „Драгостинфолк”, балет „Арабеск”, Георги Черкин, Панчо Владигеров, Ал.Райчев, Хилда Казасян, Теодосий Спасов трио; Концерти на група „Щурците” в Прага, Берлин и Виена; концерт на „Мистерия на българските гласове”, Варшава, Полша; концерт на Младежка филхармония към НМУ „Л. Пипков” в Прага; лекции на тема „Образованието на Европейска България” и „Различието да си българин”, в Рим и Братислава; премиера на българския игрален филм „Бунтът на Л.”, реж. Киран Коларов в Берлин и др.;
- Популяризация на българското кино в чужбина;

- Популяризация на българския театър;

- Популяризация на музикалното и танцово изкуство в чужбина;

- Популяризация на книгата;

- Популяризиране на автентичния български фолклор;

- Представяне и интегриране на българските творци и културни продукти на европейския пазар на изкуствата;
- Участие на български творци на пазара на изкуствата в чужбина;

- Закрила на българското културно самосъзнание на наши сънародници, живеещи в чужбина.
През 2007г. Министерство на културата е изразходвало за Втора политика и двете програми 4 470.7 лв
Трета политика „Качествено образование по изкуства и култура”
Основните ангажименти към обществото, които Министерство на културата изпълнява чрез тази политика са: 

· Повишаване качеството на обучение по изкуствата и културата, в резултат на което завършващите ученици са по-добре подготвени за успешна реализация в духовния живот на страната, с принос за развитието на българската култура;
· Усъвършенстване и модернизиране на учебната работа и бита на учениците в средните училища по изкуствата и културата;

· Насърчаване и подпомагане творческото израстване на деца с изявени дарби в областта на изкуствата;

· Разширяване на полето за реализация на подготвените творчески кадри чрез утвърждаване на нови форми на подпомагане на иновационни проекти и творчески инициативи.

В изпълнение на политиката е осъществено:
Изпълнение на програма  „Обучение на кадри в областта на изкуството и културата”
Цялостната дейност за изпълнение на програмата за 2007г. е насочена към осигуряването на съвременни условия за реализиране на качествен образователен процес и подготовка на високо квалифицирани кадри в областта на изкуствата и културата.
През учебната 2006/2007 година в системата на училищата по изкуствата са обучавани общо 7898 ученици. А в началото на 2007/2008 г. учениците са общо 8029. Годишният успех на учениците от училищата по изкуствата и културата е над мн. добър 4.50.
· Ученици
· През учебната 2006-2007 г. в последен гимназиален клас са обучавани общо 988 ученика. От тях 878 са випускници на училищата по изкуства и 110 на училищата по култура. Всички завършващи последен гимназиален етап в училищата по изкуствата и по културата са дипломирани и са получили диплома за завършено средно образование. 

· Учениците, завършили училищата по изкуства на основание на успешно положени държавни национални изпити са придобили степен на професионална квалификация и са получили свидетелство за професионална квалификация в областта на съответното изкуство.

Значителна част от възпитаниците на училищата по изкуствата и по културата продължават обучението си във висши училища у нас и в чужбина и успешно се реализират в областта на изкуствата и културата.

· Персонал
Броят на персонала в системата на училищата по изкуствата и по културата към 01.12.2007 г. е 1569 души. От тях 1209 са педагогически персонал и 360 са непедагогически. В сравнение с първото полугодие на 2007 г. броят на персонала е намален с 14 души, с по 7 бр. от педагогически и от непедагогически персонал. Намаляването на персонала е извършено за повишаване ефективността на работата.

Учителите от училищата по изкуствата и по културата имат висока професионална подготовка и квалификация. Голяма част от тях активно участват в културния живот на страната. Броят на учителите с висше образование надхвърля 96%. През 2007 година значително е увеличен броят на учителите с придобит клас-квалификация и на учителите, преминали специализирани курсове за квалификация. Носители на професионална квалификационна степен са общо 307 учители, или приблизително 25% от общия брой на учителите в училищата по изкуствата и по културата. Отделно 138 учители са завършили квалификационни курсове за придобиване на компютърни умения и за работа с електронно учебно съдържание.

·  Материална база 
През календарната 2007 година са предприети мерки за подобряване на битовите условия и на училищната среда в училищата по изкуствата и по културата. Частично са реализирани проекти за обзавеждане на класните стаи и за дооборудване на кабинетите и ателиетата със съвременни технически средства. Значителен проблем е недостигът на средства за закупуване на специализирани програмни продукти, на музикални инструменти, стативи и други пособия.

Осъществен е основен ремонт на СХУПИ: НГПИ ”Акад.Д.Узунов” Казанлък – 92 786 лв.; НУИ ”В.Стоянов” Русе – 75 000 лв.; СХУПИ, гр. Трявна – 50 000 лв.; СХУПИ”Свети Лука”, София – 1 225 081 лв.
Изпълнение на програма  „Закрила на деца с изявени дарби”

Програмата за закрила на деца с изявени дарби се реализира на основание на Наредбата за условията и реда за осъществяване на закрила на деца с изявени дарби, приета с ПМС № 298 от 2003 г., както и на Програма на мерките за закрила на деца с изявени дарби от 2007 година.
· Стипендии - в изпълнение на Програмата за 2007 г. са предоставени общо 150 стипендии на ученици, които са носители на награди на национални и международни конкурси и отговарят на условията за предоставяне на закрила. 

На 30 ученици, лауреати на национални и международни конкурси не са предоставени стипендии, тъй като не отговарят на изискванията за възраст и за индивидуално класиране в съответните категории на конкурсите, съгласно условията на Програмата за 2007 г.

· Участия в конкурси - участниците от училищата по изкуствата в национални и международни конкурси по Програмата за 2007 година е над 700.
· Еднократно финансово подпомагане са получили общо 39 деца от училищата по изкуствата за участие в пленери и курсове по изкуствата.
През 2007г. Министерство на културата е изразходвало за Трета политика и двете програми 16 009.4 лв[image: image1.png]

